text: Vint en la cambre, toute l'a desparée,
   Si l’a destruite comme elle ert la vesprée,
   Ostent les pailes et les courtines lées,
   415 Sa grant ricoise a a grant duel tornée,
   Ains puis cel jour ne fu lie li mére.
   «Cambre, dist ele, mal fuissiés atornée.
   Contre ques nueces vous avoie parée!
   Jamais en vous n’iert leèce trouvée."
   Tel duel en ot, a poi ne ciet pasmée;
   Quant par la main le reliéve li pére.
   
   De la dolour s’asist la mére a tere,
   Ne s'asist mie ne sour banc ne sour sele;
   Si fist l’espouse saint Alessin, la bele:
   «Dame,» dist ele, «jou ai fait moult grant perte.
   PageV01P234
   Jou ai perdu mes nueces les nouveles.
   Or mais vivrai a loi de tourterele
   Qui pert son malle, puis ne veut autre querre.
   Quant n’ai ton fil, ensamble toi voel estre.
   Servirai Dieu, car miex ne puis jou faire.
   S'il ne revient, ne a toi ne repaire,
   Jou me tenrai devers le roi celestre;
   Car a nul houme n'aurai jamais a faire;
   Ne me faura s’il voit que jou le serve.
  